શંકરૂપ ગુરુનો જે આશ્રય છે એમને તે વિશ્વમાં ઉજાગર કરી દે છે. ભલે તે વાંકો હોય, મલિન હોય પણ એ વક્ર ચંદ્રને પણ વિશ્વવંદ્ય બનાવી દે છે. પૂર્ણિમાના ચંદ્રની ઘણાને તકલીફ હોય છે, પરંતુ બીજના ચંદ્રની કોઈ ધર્મને તકલીફ નથી. વક્ર ચંદ્ર જગતમાં સર્વત્ર વંદનીય છે. પોતાના વક્ર આશ્રિતને જગતમાં ઉજાગર કરી દે એ ગુરુનું લક્ષણ છે અને મોટેભાગે બધા બુદ્ધપુરુષો પાસે વક્ર લોકો રહેતા હતા. તમે વિચાર કરો, જીસસ પાસે પણ બેઇમાન લોકો નીકળ્યા. બેઇમાની દરેક યુગમાં રહી છે, પરંતુ કોઈ બુદ્ધપુરુષ પાસે જાઓ તો તમારા દોષો ન ગણાવશો. અંધરાએ સૂરજ પાસે જઈને માથું પછાડવાની જરૂર નથી. એનું ત્યાં પહોંચવું જ પૂરતું છે. આપણે પાપ કરીને પણ કેટલાં કરી શકીએ? થોડું ખોટું બોલી લઈએ ને એવું જ કંઈક કરી શકીએ. બોધમય ગુરુ બધાનો સ્વીકાર કરે છે. શંકરે વક્ર ચંદ્રને ઠોકર ન મારી કે ચરણમાં ન રાખ્યો, પરંતુ મસ્તક પર ચડાવ્યો.